**Tárgy:** Tájékoztatás

**Melléklet:** Magyar Közlöny 242. számú rendelkezései

**Tisztelt Vállalkozók, Kedves Ügyfeleim!**

**A jelenlegi járványhelyzetre, valamint az aktuális rendelkezésekre való tekintettel Társaságunk az alábbi tájékoztatást adja Kedves Ügyfeleinknek:**

A Magyar Közlöny 242. számában megjelent alapvető intézkedésekre vonatkozóan mellékelem a Közlöny releváns részeit valamint néhány fontos dolgot, amely a vállalkozásokra vonatkozik:

Vendéglátó üzletnek az alábbiak minősülnek:

**- étkezőhelyi vendéglátás :** Melegkonyhás vendéglátó üzletek, Cukrászda, Egyéb, nem melegkonyhás vendéglátóhely,

**- bárok, és hasonló vendéglátás :** Bár, borozó, italbolt, kocsma, Zenés szórakozóhely, Diszkó,

**- munkahelyi és közétkeztetés:** Munkahelyi vendéglátó üzlet

**Az álláspontunk szerint minden vendéglátó egységnek (így italbolt, kocsma stb.) be kell zárni.**

Az alábbi linken érhető el a honlapunk: <https://www.adootlet.com/erdekessegek> , ahol naprakész információkat talál a vállalkozásokat érintő rendelkezésekről.

Amennyiben további kérdései merülnek fel, az alábbi telefonszámon érdeklődhet: *06/45 425 203*

**Záhony, 2020. 11.11.**

**Tisztelettel:**

**Veres Ildikó**

**Könyvelő**

1. **számú melléklet:**

***4. A vendéglátó üzletekre vonatkozó védelmi intézkedések***

***8. §*** *(1) Vendéglátó üzletben*

*a) az ott foglalkoztatottak kivételével és*

*b) a (2) bekezdés szerinti kivétellel*

*tilos tartózkodni.*

*(2) Vendéglátó üzletben való tartózkodás - az elvitelre alkalmas ételek kiadása és szállítása érdekében - az ehhez szükséges időtartamig megengedett.*

*(3) Az (1) és (2) bekezdést nem kell alkalmazni*

*a) a munkahelyi étteremre, illetve büfére,*

*b) a szálláshelyen található étteremre, illetve bárra, ha ott kizárólag a szálláshely vendégét szolgálják ki,*

*c) a köznevelési intézmény, valamint a szakképző intézmény (a továbbiakban együtt: nevelési, oktatási intézmény) menzájára, valamint büféjére, ha ott kizárólag a nevelési, oktatási intézmény dolgozóját, illetve a nevelési, oktatási intézmény tanulóját szolgálják ki,*

*d) az egészségügyi intézményben található étteremre, illetve büfére.*

***5. Az üzletekre vonatkozó védelmi intézkedések***

***9. §*** *(1) Az ott foglalkoztatottak kivételével tilos este 7 óra és reggel 5 óra közötti időben*

*a) az üzletben,*

*b) a lottózóban, valamint*

*c) a nemzeti dohányboltban*

*tartózkodni.*

*(2) Este 7 óra és reggel 5 óra között*

*a) az üzlet,*

*b) a lottózó, valamint*

*c) a nemzeti dohánybolt*

*köteles zárva tartani.*

*(3) Este 7 óra és reggel 5 óra között*

*a) a gyógyszertár és*

*b) az üzemanyagtöltő-állomás*

*nyitva tarthat.*

*(4) E § alkalmazásában a vendéglátó üzlet nem minősül üzletnek.*

***6. A szálláshelyekre vonatkozó védelmi intézkedések***

***10. §*** *(1) A szálláshelyen - e rendelet szerinti kivétellel - tilos tartózkodni.*

*(2) A szálláshelyen az ott foglalkoztatottak számára megengedett a tartózkodás.*

*(3) A szálláshelyen az üzleti, gazdasági, továbbá oktatási tevékenység céljából érkező személyek tartózkodása megengedett.*

*(4) A szálláshelyen a Magyar Honvédség, illetve a rendvédelmi szervek állományába tartozó, szolgálati feladatok ellátása érdekében elhelyezett személyek, továbbá a kirendelt egészségügyi dolgozók tartózkodása megengedett.*

***11. §*** *A 8-10. § szerinti védelmi intézkedések betartatásáról*

*a) a vendéglátó üzlet,*

*b) az üzlet,*

*c) a lottózó,*

*d) a nemzeti dohánybolt,*

*e) a gyógyszertár,*

*f) az üzemanyag-töltőállomás, valamint*

*g) a szálláshely*

*üzemeltetője, illetve vezetője köteles gondoskodni.*

***7. A szabadidős létesítményekre vonatkozó védelmi intézkedések***

***12. §*** *(1) Az e rendeletben meghatározott kivétellel tilos*

*a) az előadó-művészet valamennyi ágának fellépése céljából megtartott eseménynek, függetlenül annak nyilvánosságától (így különösen színház, tánc-, zeneművészet, cirkusz),*

*b) a mozinak,*

*c) az edző- és fitneszteremnek,*

*d) az uszodának,*

*e) a közfürdőnek,*

*f) a jégpályának,*

*g) az állatkertnek, a vadasparknak,*

*h) a kalandparknak, a vidámparknak,*

*i) a játszóháznak és*

*j) a muzeális intézményekről, a nyilvános könyvtári ellátásról és a közművelődésről szóló törvényben meghatározott*

*ja) muzeális intézménynek,*

*jb) nyilvános könyvtári ellátást biztosító intézménynek,*

*jc) kép- és hangarchívumnak,*

*jd) közművelődési intézménynek,*

*je) közösségi színtérnek és*

*jf) integrált kulturális intézménynek*

*a látogatása és e helyszíneken - az ott foglalkoztatottak kivételével - a tartózkodás.*

*(2) A szálláshelyen - a 10. § (3) és (4) bekezdése szerint - jogszerűen tartózkodó vendég a szálláshelyen található (1) bekezdés szerinti helyszíneket nem látogathatja.*

*(3) A szálláshelyen kialakított (1) bekezdés szerinti helyszíneket a szálláshely üzemeltetője köteles zárva tartani.*

*(4) A jégpályák, az uszodák, az edző- és fitnesztermek és a sportlétesítmények a sportról szóló törvény szerint versenyszerűen sportolók számára edzésen vagy sportrendezvényen való részvétel céljából látogathatóak.*

***13. §*** *A 12. § szerinti védelmi intézkedés betartatásáról a 12. § (1) bekezdése szerinti helyszínek üzemeltetője, illetve vezetője köteles gondoskodni.*